section_heading: Vojna karijera
paragraph_text: Gheorghe Valeanu rođen je 12. veljače 1864. u Slatini. Sin je Costice i Marie Valeanu rođene Niculescu. Vojnu naobrazbu započinje 1882. godine pohađanjem Vojne škole za pješaštvo i konjaništvo u Bukureštu koju završava 1884. godine. Od 1884. pohađa Tehničko sveučilište u Parizu, a nakon toga od 1888. Školu za artiljeriju i inženjeriju u Fontainebleauu. Čin poručnika dostiže 1887. godine, u čin satnika promaknut je 1890. godine, dok je u čin bojnika unaprijeđen 1895. godine. Pohađa i Ratnu školu u Bukureštu. Godine 1901. promaknut je u čin potpukovnika, dok čin pukovnika dostiže 1907. godine. U čin brigadnog generala unaprijeđen je 1912. godine, nakon čega 1914. postaje zapovjednikom 2. divizije. Godine 1916. imenovan je zapovjednikom utvrđenog grada Bukurešt.